  Туспуктэм: vk.com (Александр Васильев) Наталия Сильвестрова Можга ёросысь Ломесьлуд гуртын «ВерА» огазеяськонын 1 сюрс 350 йыр скалъёслы кык гид усьтӥзы. Со Удмуртиын тужгес но бадӟымез огъет луэ. Со сярысь ёрослэн тӧроез Александр Васильев «ВКонтакте» мерлыко вотэсысь бамаз ивортӥз. Огъетын «Карусель» установка ужалоз, отын огдыре 60 скалэз кыскыны луоз. Отын ньыль адями ужалоз. Фото: vk.com (Александр Васильев) Лэсьтӥськион куинь ар кыстӥськиз. Огъетэз пуктонлы 360 миллион манетлэсь трос коньдон висъязы. Музъемлэсь ӵошталазэ ӝутон понна 100 сюрс кубометр сюй вайизы. Бадӟым но югыт гидъёсы туала тӥрлыкъёс пуктэмын, дӥськут миськон интыос, душъёс, ужасьёслы сиськонни вань. « Пудо-живот вордонъя туэ усьтӥськоно 48 огъетъёс пӧлысь таиз, веранэз ӧвӧл, тужгес но устоез луэ. Та огъетын котькуд нунал 40 тонна йӧл кыскозы. Со нуналаз, кылсярысь, 4 тонна сыр лэсьтыны тырмоз » Ольга Абрамова, Удмуртиысь кивалтэтлэн тӧроезлэн воштӥсез Тодэ вайытом, Пичи Пурга ёросын 100 кунянъёслы роботизировать карем гид усьтӥзы. Ватсалом, элькунын устозэ скал кыскисез быръёзы. Тегъёс: гуртвозёс пудовордон Можга Удмуртия  